Task Force 150 eller Combined Task Force 150 (CTF-150) er en frivillig multinational sammenslutning af internationale marineenheder, der indirekte opererer på et FN-mandat. Sammenslutningen stiller fartøjer (krigsskibe) til rådighed for bekæmpelse af terrorisme i internationale farvande.  Danmarks rolle Danmark havde officielt ikke deltaget i disse aktiviteter før i 2008, men stillede dog tidligere med en forbindelsesofficer med henblik på bl.a. at forberede deltagelsen. Søværnet blev udset som kandidat for dansk deltagelse i første kvartal af 2008 med Søværnets Taktiske Stab og skibet F357 Thetis. Fra den 15. september 2008 og frem til 13. januar 2009 indtog Danmark med Søværnets Taktiske Stab positionen som leder af operationen med støtteskibet L16 Absalon. Efterfølgende deltog Absalon i Task Force 151.